b"\n_START_ARTICLE_\nJanko Novoseli\xc4\x87\n_START_SECTION_\n\xc5\xbdivotopis\n_START_PARAGRAPH_\nJanko Novoseli\xc4\x87 ro\xc4\x91en je 1983. godine u Zagrebu. Od malih ruku i nogu glavna su mu zanimacija bili bubnjevi. Prvi set bubnjeva sam je sastavio od metalne kutije za kekse, jednog toma i dvije male \xc4\x8dinele. Sa jo\xc5\xa1 nenavr\xc5\xa1enih 10 godina nastupao je s grupom Vje\xc5\xa1tice u zagreba\xc4\x8dkom BP Clubu i Kulu\xc5\xa1i\xc4\x87u._NEWLINE_Zavr\xc5\xa1io je osnovnu i srednju Glazbenu \xc5\xa1kolu Elly Ba\xc5\xa1i\xc4\x87, u kojoj je svirao klavir i izu\xc4\x8davao teoriju glazbe, a satove udaraljki poha\xc4\x91ao je u Glazbenoj \xc5\xa1koli Vatroslava Lisinskog kod prof. Elvire Happ. Nakon zavr\xc5\xa1etka srednje \xc5\xa1kole upisao je jazz akademiju u Grazu, u klasi prof. Manfreda Josela, na kojoj je diplomirao 2006. godine u klasi Howarda Curtisa._NEWLINE_Svirao je s poznatim glazbenicima hrvatske, europske i svjetske jazz scene: Alan Broadbent, Ed Neumeister, Luis Bonilla, Miles Griffith, David Murray, Adrienne West, Gaynel Hodge(The Platters), Andy Middleton, Fritz Pauer, Tamara Obrovac, Zoran Mad\xc5\xbeirov, Elvis Stani\xc4\x87, Hrvoje Rup\xc4\x8di\xc4\x87, Matija Dedi\xc4\x87, Sa\xc5\xa1a Nestorovi\xc4\x87, Ladislav Fidri, Bo\xc5\xa1ko Petrovi\xc4\x87, Miro Kadoi\xc4\x87, Ivan Kapec, Ante Gelo, Mladen Barakovi\xc4\x87, Arsen Dedi\xc4\x87, te mnogi drugi._NEWLINE_Jedan je od suosniva\xc4\x8da drum'n'bass/rock/noise sastava Bilk, s kojim osvaja prva mjesta na glazbenim natjecanjima Newcomer Fest u Grazu i Heineken Music Fest u Zenici, a 2006. izdaje album 'This Bilk Is Radioactive'. Pojavljuje se na slu\xc5\xbebenim izdanjima: Kizo 'Brutalizer', Adam Klemm 'Hot Coolen', MiroKado 'Monster in the Garden', 'Runji\xc4\x87eve Ve\xc4\x8deri 08', Sa\xc5\xa1a Nestorovi\xc4\x87 '12 Duets', HRT Big Band 'Doma\xc4\x87i Autori'. Aktivno snima reklamne spotove, glazbu za kazali\xc5\xa1te, autorske pjesme i ostalo u studijima RKF Production, IDM Music i Morris Studio. Komponira, snima i producira autorsku glazbu, od koje je jedna pjesma iza\xc5\xa1la na kompilaciji 'Dancing Bear Lounge 08'._NEWLINE_Od 2008. do 2013. svirao je u grupi TBF, a sura\xc4\x91ivao je i sa LessThanAMinute, Adam Klemm Quintetom, Fine Noize ft. Miles Griffith, Vje\xc5\xa1ticama, Teom Martinovi\xc4\x87em, Trianguli Zonom, MiroKado Quartetom, Gelo/Bjelinski orkestrom. U suradnji s Elvisom Penavom vodi autorski jazz sastav Satellite koji je 2010. izdao album TakeOff. Od 2007. vodi eksperimentalni projekt improvizirane elektroni\xc4\x8dke glazbe Tobogan."